Document ID: 31999R1547

Komisjoni määrus (EÜ) nr 1547/1999,
12. juuli 1999,
millega nähakse ette nõukogu määruse (EMÜ) nr 259/93 kohane kontrollimenetlus teatavat liiki jäätmesaadetiste puhul, mis on mõeldud saatmiseks nendesse riikidesse, mille suhtes ei kohaldata OECD otsuse C(92)39 lõppredaktsiooni
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 1. veebruari 1993. aasta määrust (EMÜ) nr 259/93 [1] jäätmesaadetiste järelevalve ja kontrolli kohta Euroopa Ühenduses, ühendusse sisseveo ning ühendusest väljaveo korral (määrust on viimati muudetud komisjoni määrusega (EÜ) nr 2408/98 [2], eeskätt selle artikli 17 lõiget 3,
pärast nõupidamist asjaomaste sihtriikidega
ning arvestades, et:
(1) nõukogu määruse (EMÜ) nr 259/93 artikli 1 lõike 3 punkti a kohaselt ei kuulu selle määruse reguleerimisalasse saadetised, mis sisaldavad üksnes taaskasutamiseks mõeldud ja kõnesoleva määruse II lisas (muudetud komisjoni otsusega 98/368/EÜ [3] loetletud jäätmeid, välja arvatud muu hulgas artikli 17 lõigetes 1, 2 ja 3 ettenähtud juhtumid;
(2) kooskõlas määruse (EMÜ) nr 259/93 artikli 17 lõikega 1 on komisjon teinud kõnesoleva määruse II lisas esitatud jäätmete nimekirja teatavaks kõikidele riikidele, kelle suhtes ei kohaldata OECD nõukogu 30. märtsi 1992. aasta otsuse C(92) 39 lõppredaktsiooni, mis käsitleb taaskasutamiseks mõeldud jäätmete riikidevahelise veo kontrollimist; komisjon on nõudnud kinnitust selle kohta, et selliseid jäätmeid sihtriigis ei kontrollita, või on taotlenud, et sihtriik märgiks, kas nende jäätmete suhtes tuleks rakendada kõnesoleva määruse III või IV lisa suhtes kohaldatavat kontrollimenetlust või menetlust, mis on ette nähtud selle määruse artiklis 15;
(3) teatavad riigid on märkinud, et kõnesolevate jäätmete suhtes tuleks rakendada ühte mainitud kontrollimenetlustest; toimides vastavalt määruse (EMÜ) nr 259/93 artikli 17 lõike 3 sätetele, võttis komisjon 20. juulil 1994. aastal vastu otsuse 94/575/EÜ, [4] milles määratakse nõukogu määruse (EMÜ) nr 259/93 alusel kindlaks mõningate teatavatesse OECD-välistesse riikidesse saadetavate jäätmesaadetiste kontrollimenetlus;
(4) mõned OECD riigid ei ole seni rakendanud OECD otsuse C(92) 39 lõppredaktsiooni, kuid võivad seda teha edaspidi;
(5) mõned kolmandad riigid on samuti märkinud, et oleks vaja rakendada ühte määruses (EMÜ) nr 259/93 ettenähtud kontrollimenetlustest;
(6) komisjon on teatanud nendest kolmandate riikide taotlustest komiteele, mis on loodud nõukogu 15. juuli 1975. aasta jäätmeid käsitleva direktiivi 75/442/EMÜ [5] artikli 18 alusel (direktiivi on viimati muudetud komisjoni otsusega 96/350/EÜ [6];
(7) kooskõlas määruse (EMÜ) nr 259/93 artikli 17 lõikega 3 tuleb kõnesolevate jäätmete eksporti teatavasse sihtriiki kontrollida juhul, kui neid jäätmeid kontrollitakse selles sihtriigis või selle sihtriigi nõudmisel;
(8) on vaja ajakohastada ja ühtsesse teksti kokku koondada kõik dokumendid, mis reguleerivad jäätmete eksporti kõnesolevatesse riikidesse, ja selguse ning õiguskindluse huvides koostada nende jäätmeliikide nimekiri, mille suhtes ei ole vaja rakendada kontrollimenetlust; seega tuleks otsus 94/575/EÜ tunnistada kehtetuks;
(9) 15. detsembril 1989 Lomés allakirjutatud neljanda AKV-EÜ konventsiooni [7] artikliga 39 on keelatud eksportida AKV riikidesse jäätmeid, mis on loetletud ohtlike jäätmete üle piiri viimise ja kõrvaldamise kontrolli käsitleva Baseli konventsiooni I ja II lisas (ühenduse poolt sõlmiti see konventsioon nõukogu otsusega 93/98/EMÜ [8]; määruse (EMÜ) nr 259/93 II lisas on nimetatud teatavad kõnesolevad jäätmed; nendel asjaoludel ja selleks, et järgida ühenduse rahvusvahelisi kohustusi, tuleb selgesti kinnitada, et selliste jäätmete saatmine AKV riikidesse on keelatud,
ON VASTU VÕTNUD KÄESOLEVA MÄÄRUSE:
Artikkel 1
1. Kui määruse (EMÜ) nr 259/93 II lisas loetletud ning ka käesoleva määruse A lisas märgitud liikidesse kuuluvaid jäätmeid eksporditakse käesoleva määruse A lisas loetletud riikidesse, tuleb nende jäätmete suhtes rakendada kontrollimenetlust, mida rakendatakse määruse (EMÜ) nr 259/93 III lisas loetletud jäätmete suhtes.
2. Kui määruse (EMÜ) nr 259/93 II lisas loetletud ning ka käesoleva määruse B lisas märgitud liikidesse kuuluvaid jäätmeid eksporditakse käesoleva määruse B lisas loetletud riikidesse, tuleb nende jäätmete suhtes rakendada kontrollimenetlust, mida rakendatakse määruse (EMÜ) nr 259/93 IV lisas loetletud jäätmete suhtes.
3. Kui määruse (EMÜ) nr 259/93 II lisas loetletud ning ka käesoleva määruse C lisas märgitud liikidesse kuuluvaid jäätmeid eksporditakse käesoleva määruse C lisas loetletud riikidesse, tuleb nende jäätmete suhtes rakendada määruse (EMÜ) nr 259/93 artiklis 15 ettenähtud kontrollimenetlust.
4. Ilma et see piiraks määruse (EMÜ) 259/93 artikli 1 lõike 3 punktide b-e või artikli 11 kohaldamist, ei rakendata määruse (EMÜ) nr 259/93 II lisas loetletud ning ka käesoleva määruse D lisas märgitud liikidesse kuuluvate jäätmete eksportimisel käesoleva määruse D lisas loetletud riikidesse nende jäätmete suhtes ühtegi mainitud kontrollimenetlust.
5. Kui OECD riik, keda on märgitud käesoleva määruse A, B ja/või C lisas ning kelle suhtes käesoleva määruse jõustumise ajal OECD otsuse C(92) 39 lõppredaktsiooni ei kohaldata, rakendab seda OECD otsust, siis käesolevat määrust selle riigi suhtes enam ei kohaldata.
Artikkel 2
Käesoleva määruse artikli 1 sätted ei piira jäätmete AKV riikidesse saatmise suhtes AKV-EÜ neljandas konventsioonis sätestatud keeldude kohaldamist.
Artikkel 3
Käesolevaga tunnistatakse kehtetuks otsus 94/575/EÜ.
Artikkel 4
Käesolev määrus jõustub kolmekümnendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. juuli 1999

Labels: 3
5
20